Nasos
Prezidentimiz Islom Karimov rahnamoligida yerlarning meliorativ holati va irrigatsiya tizimini yaxshilash maqsadida mavjud nasos stansiyalarini modernizatsiya va rekonstruksiya qilishga alohida e’tibor qaratilmoqda. Buxoro viloyatida ekin maydonlarini sugʻorish asosan viloyatlararo “Amu – Buxoro” mashina kanalidan foydalanish boshqarmasi va “Amu – Buxoro” irrigatsiya tizimlari havza boshqarmasi qoshidagi Nasos stansiyalari, energetika va aloqa boshqarmasiga qarashli gidroinshootlar orqali amalga oshiriladi. Mazkur nasos stansiyalarining samarali va barqaror ishlashini ta’minlash maqsadida ularni rekonstruksiya qilishga qaratilgan qator loyihalar amalga oshirilmoqda. Bu ishlarda xorijiy investitsiyalardan ham samarali foydalanilayotir. Buni “Qorakoʻl” nasos stansiyasini rekonstrutsiya qilish loyihasi misolida ham koʻrish mumkin. “Amu – Qorakoʻl” mashina kanalidan suv oladigan mazkur gidroinshoot viloyat qishloq xoʻjalik ekinlari hosildorligini oshirishda muhim ahamiyatga ega. Biroq stansiya toʻla quvvat bilan ishlamayotgani, yozda, vegetatsiya davrida suv ta’minotida qator muammolar kelib chiqishiga sabab boʻlayotgan edi. Qorakoʻl va Olot tumanlaridagi 30 ming gektardan ziyod yerni suv bilan ta’minlaydigan mazkur nasos stansiyasining hudud uchun muhim ahamiyatga ega ekanligi inobatga olinib, 2011-yil 6-iyulda Prezidentimizning Buxoro viloyatida “Qorakoʻl” nasos stansiyasini rekonstruksiya qilish” loyihasini amalga oshirish uchun Xitoy Xalq Respublikasi hukumatining begʻaraz yordamidan samarali foydalanishni ta’minlash chora-tadbirlari toʻgʻrisidagi qarori qabul qilindi. Mazkur bunyodkorlik ishlari 2,3 milliard soʻmlik mablagʻ evaziga “Oʻrta Osiyo maxsus montaj” davlat birlashmasiga qarashli 4-maxsus mexanizatsiyalashgan koʻchma jamlanma jamoasi tomonidan amalga oshirildi. “Qorakoʻl” nasos stansiyasini rekonstruksiya qilish” loyihasi muvaffaqiyatli amalga oshirilgani munosabati bilan tantanali marosim boʻlib oʻtdi. Unda viloyat hokimligi, mutasaddi tashkilotlar hamda jamoatchilik vakillari, mutaxassislar, xitoylik hamkorlar ishtirok etdi. Tadbirda Oʻzbekiston – Xitoy davlatlari oʻrtasidagi texnik-iqtisodiy hamkorlik samarasida amalga oshirilgan mazkur loyihaning viloyat qishloq xoʻjaligini rivojlantirishdagi ahamiyati xususida soʻz yuritildi. Oʻzbekiston Respublikasi va Xitoy Xalq Respublikasi oʻrtasidagi hamkorlik doirasida ushbu davlatning “Zhong Yuan China IPPR International Engineering Corp” kompaniyasi bilan tuzilgan shartnomaga binoan rekonstruksiya uchun zarur boʻlgan umumiy qiymati 7,3 million AQSh dollariga teng agregatlar, asbob-uskuna va ehtiyot qismlar mazkur kompaniya tomonidan yetkazib berildi, ularni montaj qilishda ham ushbu kompaniya mutaxassislari faol qatnashdi. Viloyat nasos stansiyalari, energetika va aloqa boshqarmasi boshligʻi Sh.Ashurovning ta’kidlashicha, rekonstruksiya ishlari natijasida stansiyaning suv uzatish quvvati oshirilib, sekundiga 45 kubmetrga yetkazildi. Agregatlarning energiya tejamkorligi ham ortdi. – Rekonstruksiya ishlari tufayli nasos stansiyasiga avtomatlashtirilgan zamonaviy uskunalar oʻrnatildi, – deydi mashinist-energetik Ne’mat Sobirov. – Dispetcherlik boshqaruv punktidan turib agregatlar faoliyatini muvofiqlashtirish, kuzatuv kamerasi orqali uch qavatli inshootdagi butun texnologik jarayondan xabardor boʻlib turish mumkin. Bu inshootning barqaror ishlashini ta’minlash imkonini beradi.